ประกาศคณะกรรมการกำกับและส่งเสริมการประกอบธุรกิจประกันภัย
ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
หลักเกณฑ์ วิธีการ และอัตราเงินสมทบที่บริษัทประกันวินาศภัย บริษัทประกันชีวิต
ต้องนำส่งให้แก่สำนักงานคณะกรรมการกำกับและส่งเสริมการประกอบธุรกิจประกันภัย[๑]
 

อาศัยอำนาจตามความในมาตรา ๑๒ (๔) และมาตรา ๔๓
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
คณะกรรมการกำกับและส่งเสริมการประกอบธุรกิจประกันภัย
โดยความเห็นชอบของรัฐมนตรีว่าการกระทรวงการคลัง ออกประกาศไว้ ดังนี้

ข้อ ๑
ในประกาศนี้
คณะกรรมการ หมายความว่า
คณะกรรมการกำกับและส่งเสริมการประกอบธุรกิจประกันภัย
สำนักงาน หมายความว่า
สำนักงานคณะกรรมการกำกับและส่งเสริมการประกอบธุรกิจประกันภัย
บริษัทประกันวินาศภัย หมายความว่า
บริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย
บริษัทประกันชีวิต หมายความว่า
บริษัทที่ได้รับใบอนุญาตประกอบธุรกิจประกันชีวิตตามกฎหมายว่าด้วยการประกันชีวิต
เบี้ยประกันภัยรับโดยตรง หมายความว่า
เบี้ยประกันภัยที่บริษัทประกันวินาศภัยบริษัทประกันชีวิตได้รับจากผู้เอาประกันภัย
แต่หากเป็นบริษัทประกันวินาศภัยหรือบริษัทประกันชีวิตที่ประกอบธุรกิจเฉพาะการประกันภัยต่อ
ให้หมายความว่าเบี้ยประกันภัยที่ได้รับจากการรับประกันภัยต่อหักด้วยเบี้ยประกันภัยต่อที่ได้จ่ายจากการเอาประกันภัยต่อช่วงในประเทศตามสัญญาประกันภัยต่อภายใต้ข้อตกลงของตลาดประกันภัยในประเทศ

ข้อ ๒
ให้บริษัทประกันวินาศภัย
บริษัทประกันชีวิตนำส่งเงินสมทบให้แก่สำนักงานภายในสามสิบวันนับแต่วันสิ้นรอบสามเดือน
เพื่อเป็นค่าใช้จ่ายในการดำเนินงานของคณะกรรมการและสำนักงาน

ข้อ ๓
การคำนวณเงินสมทบที่บริษัทประกันวินาศภัย
บริษัทประกันชีวิต ต้องนำส่งให้แก่สำนักงาน ให้คำนวณจากเบี้ยประกันภัยรับโดยตรง
และให้ใช้เกณฑ์สิทธิ โดยให้นำเบี้ยประกันภัยที่เกิดขึ้นในรอบสามเดือน
แม้ว่าจะยังไม่ได้รับชำระในรอบสามเดือนนั้นมารวมคำนวณเป็นเบี้ยประกันภัยสำหรับรอบสามเดือนนั้น

ข้อ ๔
อัตราเงินสมทบ
๔.๑ สำหรับบริษัทประกันวินาศภัย
ให้คำนวณอัตราเงินสมทบจากเบี้ยประกันภัยรับโดยตรง ดังนี้
(๑) เบี้ยประกันภัยรับโดยตรง ๑,๐๐๐
ล้านบาทแรก บริษัทประกันวินาศภัยต้องนำส่งในอัตราร้อยละ ๐.๓
(๒) เบี้ยประกันภัยรับโดยตรงส่วนที่เกิน ๑,๐๐๐
ล้านบาท แต่ไม่เกิน ๕,๐๐๐ ล้านบาท
บริษัทประกันวินาศภัยต้องนำส่งในอัตราร้อยละ ๐.๒๕
(๓) เบี้ยประกันภัยรับโดยตรงส่วนที่เกิน ๕,๐๐๐
ล้านบาท บริษัทประกันวินาศภัยต้องนำส่งในอัตราร้อยละ ๐.๒
๔.๒ สำหรับบริษัทประกันชีวิต
ให้คำนวณอัตราเงินสมทบจากเบี้ยประกันภัยรับโดยตรง ดังนี้
(๑) กรมธรรม์ประกันภัยทุกแบบนอกจาก (๒)
บริษัทประกันชีวิตต้องนำส่งในอัตราร้อยละ ๐.๓ ของเบี้ยประกันภัยรับโดยตรงปีแรกและร้อยละ
๐.๑๕ ของเบี้ยประกันภัยรับโดยตรงปีต่อไป
กรณีกรมธรรม์ประกันภัยที่กำหนดให้ชำระเบี้ยประกันภัยครั้งเดียว
บริษัทประกันชีวิตต้องนำส่งเงินสมทบในอัตราร้อยละ ๐.๑๕
ของเบี้ยประกันภัยรับโดยตรงที่ชำระครั้งเดียวนั้น
(๒) กรมธรรม์ประกันภัยแบบควบการลงทุน
บริษัทประกันชีวิตต้องนำส่งเงินสมทบในอัตราร้อยละ ๐.๑
ของเบี้ยประกันภัยรับโดยตรงปีแรกและปีต่อไป
กรณีกรมธรรม์ประกันภัยแบบควบการลงทุน
ที่กำหนดให้ชำระเบี้ยประกันภัยครั้งเดียว
บริษัทประกันชีวิตต้องนำส่งเงินสมทบในอัตราร้อยละ ๐.๑ ของเบี้ยประกันภัยรับโดยตรงที่ชำระครั้งเดียวนั้น

ข้อ ๕
การนำส่งเงินสมทบให้บริษัทประกันวินาศภัย
บริษัทประกันชีวิต ดำเนินการดังนี้
(๑) จ่ายเป็นเงินสด เช็ค หรือดร๊าฟ
(๒) โอนเข้าบัญชี

ข้อ ๖
ในกรณีที่นำส่งเงินสมทบเป็นเช็คหรือดร๊าฟ
บริษัทประกันวินาศภัย บริษัทประกันชีวิตจะต้องสั่งจ่ายในนาม เงินสมทบสำนักงาน
คปภ. และเช็คหรือดร๊าฟนั้นต้องเป็นเช็คหรือดร๊าฟที่ไม่ลงวันที่ล่วงหน้า

ข้อ ๗
ในกรณีที่บริษัทประกันวินาศภัย
บริษัทประกันชีวิตนำส่งเงินสมทบให้แก่สำนักงานเกินจำนวนที่ต้องจ่ายสำหรับรอบสามเดือน
ให้บริษัทขอนำเงินในส่วนที่เกินนั้นไปจ่ายเป็นเงินสมทบให้แก่สำนักงานสำหรับรอบสามเดือนต่อๆ
ไปได้จนกว่าเงินในส่วนที่เกินนั้นจะหมดลง

ข้อ ๘
การส่งเงินสมทบ
การขอนำเงินสมทบส่วนที่เกินไปจ่ายเป็นเงินสมทบสำหรับรอบสามเดือนต่อๆ ไป
ให้บริษัทยื่นคำร้องตามแบบที่สำนักงานประกาศกำหนด

ข้อ ๙
ประกาศนี้ให้เริ่มใช้บังคับสำหรับการคำนวณเงินสมทบตั้งแต่รอบเดือน
มกราคม พ.ศ. ๒๕๕๑ ถึงเดือน มีนาคม พ.ศ. ๒๕๕๑ เป็นต้นไป


ประกาศ
ณ วันที่ ๒๒ มกราคม พ.ศ. ๒๕๕๑
ศุภรัตน์
ควัฒน์กุล
ปลัดกระทรวงการคลัง
ประธานคณะกรรมการกำกับและส่งเสริมการประกอบธุรกิจประกันภัย














วัชศักดิ์/ผู้จัดทำ
๑๗
มีนาคม ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๕๒ ง/หน้า ๓๕/๑๒ มีนาคม ๒๕๕๑